VENDIM
Nr. 121, datë 17.7.2020

MBI LICENCIMIN E SHOQËRISË “STATKRAFT RENEWABLES ALBANIA” SHPK, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK LUNDRUES MBI REZERVUARIN E HEC BANJA, ME KAPACITET TË INSTALUAR 2 mw

Në mbështetje të neneve 16, 37, pika 2, germa ‘a’, të ligjit nr. 43/2015 “Për sektorin e energjisë elektrike”, të ndryshuar, neneve 4, pika 1, germa “a”; 5, pika 1, germa “a” dhe nenit 10, pika 1 dhe 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar, dhe nenit 15, të “Rregullores për organizimin, funksionimin dhe procedurave të ERE-s”, miratuar me vendimin nr. 96, datë 17.6.2016; Bordi i Entit Rregullator të Energjisë (ERE), në mbledhjen e tij të datës 17.7.2020, mbasi shqyrtoi relacionin me nr. 86/6 prot., datë 13.7.2020, të përgatitur nga Drejtoria e Licencimit, Autorizimeve dhe Mbikëqyrjes mbi kërkesën e shoqërisë “Statkraft Renewables Albania” sh.p.k. për licencim në veprimtarinë e prodhimit të energjisë elektrike nga centrali fotovoltaik lundrues mbi rezervuarin e HEC Banjë, me kapacitet të instaluar 2 mw,
konstatoi se: 
- Bordi i ERE-s, me vendimin nr. 102, datë 24.6.2020, filloi procedurën për licencimin e shoqërisë “Statkraft Renewables Albania” sh.p.k. në veprimtarinë e prodhimit të energjisë elektrike nga centrali fotovoltaik lundrues mbi rezervuarin e Hec Banja, me kapacitet të instaluar 2 mw.
- Shoqëria “Statkraft Renewables Albania” sh.p.k. është një subjekt përfaqësues në cilësinë e mbajtësit të miratimit, i cili ka nënshkruar me Ministrinë e Infrastrukturës dhe Energjisë (MIE) kontratën nr. 6077 rep., nr. 1657 kol., datë 19.12.2019, “Për ndërtimin, shfrytëzimin dhe administrimin e centralit fotovoltaik lundrues mbi rezervuarin e HEC Banjës, Bashkia Cërrik, me kapacitet të instaluar 2 mw.
[bookmark: _GoBack]- Ministria e Infrastrukturës dhe Energjisë (MIE) me miratimin përfundimtar nr. 4657/2 prot., datë 31.05.2019, ka miratuar ndërtimin e centralit fotovoltaik lundrues dhe veprave të tij ndihmëse mbi rezervuarin e HEC Banjës, Bashkia Cërrik, qarku Elbasan, nga shoqëria “Statkraft Renewables Albania” sh.p.k., me kapacitet të instaluar 2 mw.
- Me shkresën nr. 62/17, datë 26.6.2020, u krye njoftimi në median e shkruar dhe në përfundim të afatit të përcaktuar në nenin 10, pika 11, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike” (data 9.7.2020), nuk rezultoi të ketë vërejtje apo ankesa nga palët e treta, lidhur me aplikimin e bërë nga shoqëria “Statkraft Renewables Albania” sh.p.k.
- Me shkresën nr. 754/1 prot., datë 26.6.2020, ERE iu drejtua shoqërisë duke i njoftuar fillimin e procedurës dhe kërkoi plotësimin e dokumentacionit të munguar.
- Në përgjigje të sa më sipër, shoqëria “Statkraft Renewables Albania” sh.p.k., me shkresën e protokolluar në ERE me nr. 753/2 prot., datë 7.7.2020, ka përcjellë dokumentacionin e konstatuar në mungesë.
- Shoqëria “Statkraft Renewables Albania” sh.p.k., ka kryer pagesën e aplikimit në zbatim të “Rregullores për procedurat e licencimit, modifikimit, transferimit të plotë/të pjesshëm dhe rinovimit të licencave”.
- Nga analiza që iu bë dokumentacionit të depozituar në ERE nga shoqëria “Statkraft Renewables Albania” sh.p.k., në bazë të “Rregullores për procedurat e licencimit, modifikimit, transferimit të plotë/të pjesshëm dhe rinovimit të licencave”, rezulton i plotësuar tërësisht:
- Formati i aplikimit (neni 9, pika 1, germat: “a”, “b” dhe “c”) është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2, germat: “a”, “b”, “c” dhe “f”) është plotësuar në mënyrë korrekte.
- Dokumentacioni financiar dhe fiskal (neni 9, pika 3, germat: “a”, “b”, “c” dhe “d”) është plotësuar në mënyrë korrekte.
- Dokumentacioni teknik (neni 9, pika 4.1.3, germat: “a”, “b”, “c” dhe “d”; pika 4.1.4, germat: “a”, “b”, “c” dhe “d”; pika 4.1.5, germa “b”) është plotësuar në mënyrë korrekte.
- Dokumentacioni tekniko-ekonomik (neni 9, pika 4.4.4, germat: “a”, “b”, “c” dhe “d”; është plotësuar në mënyrë korrekte.
- Dokumentacioni leje nga institucione të tjera (neni 9, pika 4.4.5, germat: “a” dhe “b”, është plotësuar në mënyrë korrekte.
- ERE, në zbatim të nenit 38, të ligjit “Për sektorin e energjisë elektrike”, të ndryshuar dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë për veprimtarinë e prodhimit të energjisë elektrike një licencë me afat më të gjatë se 30 vjet. 
- Nga studimi i fizibilitetit të hartuar për centralin fotovoltaik lundrues të shoqërisë “Statkraft Renewables Albania” sh.p.k. rezulton se jetëgjatësia e një paneli nuk shkon më tepër se 25 vjet.
Për gjithë sa më sipër cituar, Bordi i ERE-s,

VENDOSI:

1. Të licencojë shoqërinë “Statkraft Renewables Albania” sh.p.k., në veprimtarinë e prodhimit të energjisë elektrike nga centrali fotovoltaik lundrues mbi rezervuarin e HEC Banjë, me kapacitet të instaluar 2 mw, për një afat 25-vjeçar.
2. Drejtoria Juridike dhe e Zgjidhjes së Mosmarrëveshjeve të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

